CELEX: 32015D1143
Language: et
Date: 2015-07-13 00:00:00
Title: Komisjoni rakendusotsus (EL) 2015/1143, 13. juuli 2015, mis käsitleb standardi EN 60335-2-15:2002 (erinõuded vedelike kuumutamise seadmetele) viite piiranguga avaldamist Euroopa Liidu Teatajas ning riigisiseste menetluste kohaselt Euroopa Parlamendi ja nõukogu direktiivi 2006/95/EÜ alusel (EMPs kohaldatav tekst)

14.7.2015   
            
            
               ET
            
            
               Euroopa Liidu Teataja
            
            
               L 185/23
            
         KOMISJONI RAKENDUSOTSUS (EL) 2015/1143,
   13. juuli 2015,
   mis käsitleb standardi EN 60335-2-15:2002 (erinõuded vedelike kuumutamise seadmetele) viite piiranguga avaldamist Euroopa Liidu Teatajas ning riigisiseste menetluste kohaselt Euroopa Parlamendi ja nõukogu direktiivi 2006/95/EÜ alusel
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 12. detsembri 2006. aasta direktiivi 2006/95/EÜ teatavates pingevahemikes kasutatavaid elektriseadmeid käsitlevate liikmesriikide õigusaktide ühtlustamise kohta, (1) eriti selle artikli 5 teist ja kolmandat lõiku,
   võttes arvesse Euroopa Parlamendi ja nõukogu määrust (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ, (2) eriti selle artikli 11 lõike 1 punkti b,
   võttes arvesse madalpingedirektiivi töörühma arvamust
   ning arvestades järgmist:
   
               (1)
            
            
               Kui riiklik standard, millega on üle võetud selline ühtlustatud standard, mille viide on avaldatud Euroopa Liidu Teatajas ja riigisiseste menetluste kohaselt, hõlmab üht või mitut direktiivi 2006/95/EÜ I lisas sätestatud ohutuseesmärkide elementi, eeldatakse, et vastavalt kõnealusele standardile ehitatud teatavates pingevahemikes kasutatavad elektriseadmed vastavad asjaomastele ohutuseesmärkidele.
            
         
               (2)
            
            
               Küpros esitas 2014. aasta juunis ametliku vastuväite seoses standardiga EN 60335-2–15:2002 (viimati muudetud standardiga A11:2012) „Majapidamis- ja muud taolised elektriseadmed. Ohutus. Osa 2–15: erinõuded vedelike kuumutamise seadmetele”.
            
         
               (3)
            
            
               Küpros väidab ametlikus vastuväites, et standard EN 60335-2–15:2002 (viimati muudetud standardiga A11:2012) ei sisalda erisätteid kohvimasinate või üldkasutatavate seadmete kohta, mis on ette nähtud, või mille puhul kogemuste põhjal on teada, et neid kasutatakse teatavat tüüpi kohvi valmistamiseks või teatavate vedelike (nt piim) kuumutamiseks. See elektriseade koosneb kütteelemendiga varustatud avatud kannust ja käepidemest. Kütteelement saab sarnaselt tavalistele keedukannudele elektrit ümmarguse konnektori kaudu, kui kann asetatakse elektrialusele. Jahvatatud kohv tõuseb enne keema hakkamist kannus üles ja seadmes säilinud soojusenergia tõttu keeb kuum kohv üle isegi siis, kui seade hiljem välja lülitatakse või aluselt tõstetakse. Piima kuumutamisel esinevad sarnased ülekeemise tunnused. Seetõttu on suur oht saada raskeid põletusi, kui keev vedelik satub kasutaja või tema kõrval seisvate laste nahale ja sellisel kujul standard ei anna vastavuseeldust direktiivile 2006/95/EÜ.
            
         
               (4)
            
            
               Olles standardi EN 60335-2–15:2002 (viimati muudetud standardiga A11:2012) üle vaadanud, on komisjon koos madalpingedirektiivi töörühmaga otsustanud, et standard ei vasta direktiivi 2006/95/EÜ I lisa punkti 1 alapunktis d (koostoimes punkti 2 alapunktiga b) sätestatud ohutuseesmärkidele.
            
         
               (5)
            
            
               Võttes arvesse ohutusaspektide parandamise vajadust, tuleks kuni standardisse sobivate muudatuste tegemiseni avaldada Euroopa Liidu Teatajas ja riigisiseste menetluste kohaselt viide standardile EN 60335-2–15:2002 (viimati muudetud standardiga A11:2012) koos asjakohase hoiatusega.
            
         
               (6)
            
            
               Käesolevas otsuses sätestatud meetmed on kooskõlas määruse (EL) nr 1025/2012 artikli 22 alusel loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Viide standardile EN 60335-2–15:2002 (viimati muudetud standardiga A11:2012) „Majapidamis- ja muud taolised elektriseadmed. Ohutus. Osa 2–15: erinõuded vedelike kuumutamise seadmetele” tuleb avaldada Euroopa Liidu Teatajas ja riigisiseste menetluste kohaselt lisas ette nähtud piiranguga.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 13. juuli 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 374, 27.12.2006, lk 10.
   
      (2)  ELT L 316, 14.11.2012, lk 12.
   
      LISA
      
         Euroopa ühtlustatud standardi EN 60335-2-15:2002 pealkirjade ja viidete avaldamine direktiivi 2006/95/EÜ kohaselt
      
      
                  ESO (1)
                  
               
               
                  Ühtlustatud standardi viide ja pealkiri
                  (ja viitedokument)
               
               
                  Asendatava standardi viide
               
               
                  Asendatava standardi vastavuseelduse kehtivuse lõppkuupäev
               
            
                  Märkus 1
               
            
                  Cenelec
               
               
                  EN 60335-2-15:2002
                  Majapidamis- ja muud taolised elektriseadmed. Ohutus. Osa 2-15: erinõuded vedelike kuumutamise seadmetele
                  IEC 60335-2-15:2002
               
               
                  EN 60335-2-15:1996
                  + A1:1999
                  + A2:2000
               
               
                  Kehtivuse lõppkuupäev
                  (1.7.2007)
               
            
                  Märkus 2.1
               
            
                  EN 60335-2-15:2002/A1:2005
                  IEC 60335-2-15:2002/A1:2005
               
               
                  Märkus 3
               
               
                  Kehtivuse lõppkuupäev
                  (1.9.2008)
               
            
                  EN 60335-2-15:2002/A2:2008
                  IEC 60335-2-15:2002/A2:2008
               
               
                  Märkus 3
               
               
                  Kehtivuse lõppkuupäev
                  (1.8.2013)
               
            
                  EN 60335-2-15:2002/A11:2012
               
               
                  Märkus 3
               
               
                  23.1.2015
               
            
                  EN 60335-2-15:2002/A11:2012/AC:2013
               
               
                   
               
               
                   
               
            
                  EN 60335-2-15:2002/AC:2006
               
               
                   
               
               
                   
               
            
                  Piirang: Käesoleva avaldatud dokumendi rakendamine ei anna vastavuseeldust direktiivi 2006/95/EÜ I lisa punkti 1 alapunktis d (koostoimes punkti 2 alapunktiga b) sätestatud ohutuseesmärkidele, eriti seoses kuuma kohvi või muude vedelike ülekeemise ohuga, seoses seadmetega, mis on ette nähtud, või mille puhul kogemuste põhjal on teada, et neid kasutatakse teatavat tüüpi kohvi valmistamiseks või teatavate vedelike (nt piim) kuumutamiseks, mis valmistamise või vedeliku kuumutamise käigus paisuvad.
               
            
            
         (1)  ESO: Euroopa standardiorganisatsioon:
      Cenelec: Avenue Marnix 17, B-1000, Brüssel, tel +32 2 5196871, faks +32 2 5196919 (http://www.cenelec.eu)
      
         Märkus 1: Tavaliselt on kuupäev, mil asendatava standardi vastavuseeldus kehtivuse kaotab, Euroopa standardiorganisatsiooni kehtestatud tühistamiskuupäev, kuid kõnealuste standardite kasutajate tähelepanu juhitakse asjaolule, et teatavatel erandjuhtudel võib olla ka teisiti.
      
         Märkus 2.1: Uus (või muudetud) standard on sama käsitlusalaga kui asendatav standard. Osutatud kuupäevast alates ei loo asendatava standardi järgimine enam eeldust, et toode vastab liidu õigusakti olulistele või muudele nõuetele.
      
         Märkus 3: Muudatuste puhul on viidatud standardiks EN CCCCC:YYYY, selle varasemad muudatused, kui neid on, ja uus viidatud muudatus. Asendatav standard koosneb seega standardist EN CCCCC:YYYY ja vajaduse korral selle varasematest muudatustest, kuid ei hõlma osutatud uut muudatust. Osutatud kuupäevast alates ei loo asendatava standardi järgimine enam eeldust, et toode vastab liidu õigusakti olulistele või muudele nõuetele.